
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	                   Bucureşti, 8 septembrie 2015
                    Pl-x 431/2015


AVIZ

asupra

propunerii legislative pentru completarea Legii Educaţiei naţionale nr.1/2011
În conformitate cu prevederile art. 95 din Regulamentul Camerei Deputaţilor, republicat,  Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea Legii Educaţiei naţionale nr.1/2011, trimisă cu adresa nr. Pl-x 431 din 24 iunie 2015, înregistrată cu nr.4c-11/879 din 25 iunie 2015.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat.
Propunerea legislativă are ca obiect de reglementare completarea Legii educaţiei naţionale nr.1/2011, cu modificările şi completările ulterioare, cu noi dispoziţii prin care se doreşte sancţionarea ministrului/miniştrilor de resort pentru nepublicarea sau neprezentarea în faţa Parlamentului a raportului privind starea învăţământului preuniversitar şi a nepublicării raportului privind starea învăţământului superior până la data de 1 martie a fiecărui an.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din data de 8 septembrie 2015.

Membrii Comisiei au examinat propunerea legislativă supusă avizării, expunerea de motive, avizul nefavorabil al Consiliului Economic şi Social, transmis prin adresa cu nr.1588 din 11 iunie 2015 şi avizul favorabil cu observaţii şi propuneri al Consiliului Legislativ, transmis cu adresa nr.627 din 17 iunie 2015.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea nefavorabilă a propunerii legislative pentru completarea Legii Educaţiei naţionale nr.1/2011, întrucât soluţia legislativă propusă cu scopul de a sancţiona membrii Guvernului este reglementată în prezent la art.5 din Legea nr.115/1999 privind responsabilitatea ministerială, republicată, cu modificările şi completările ulterioare.
În raport de obiectul şi conţinutul reglementării, iniţiativa legislativă face parte din categoria legilor organice.

                
       PREŞEDINTE,                          
                              SECRETAR,

                      BOGDAN LIVIU CIUCĂ                                   GABRIEL ANDRONACHE

Întocmit - Consilier parlamentar,




Avizat – Şef serviciu,

                 Rodica Penescu






  Ciprian Bucur

